
Comunicat de presă

17 septembrie 2026

Tradiția, reinterpretată în limbajul muzicii moderne:
Diana Jipa și Ștefan Doniga vor susține recitalul „ROOTS” la Kaisersaal, în cadrul Musikquartier Wien 

Violonista Diana Jipa și pianistul Ștefan Doniga vor susține un recital vineri, 18 septembrie 2026, de la ora 19:00, în sala Kaisersaal din cadrul Musikquartier Wien. Intitulat „ROOTS”, evenimentul muzical este organizat de Asociația Culturală Innovarte, cu sprijinul Institutului Cultural Român de la Viena și al AUSTROM – Societatea Austro-Română.
Programul „ROOTS” explorează relația dintre tradiție și creația artistică contemporană, pornind de la două dintre cele mai importante personalități ale culturii române: Constantin Brâncuși și George Enescu, ambii celebrați în 2026. Recitalul propune o incursiune în universul muzical inspirat de identitate, patrimoniu și folclor, reunind lucrări ale unor compozitori români și internaționali care au valorificat tradițiile culturale în limbajul muzicii moderne. Evenimentul reprezintă un preambul al recitalului pe care violonista Diana Jipa și pianistul Ștefan Doniga îl vor susține la Carnegie Hall din New York, pe 1 octombrie 2026, cu ocazia deschiderii stagiunii 2026-2027 a prestigioasei săli Weill Recital Hall.
Publicul vienez va avea ocazia să asculte Sonata a III-a pentru vioară și pian „în caracter popular românesc” de George Enescu, la un secol de la compunerea sa, alături de creații semnate de Diana Rotaru, Dan Dediu, Béla Bartók, Serghei Bortkiewicz și Aaron Copland. În cadrul recitalului va fi prezentată în premieră lucrarea „ROOTS and LOOPS” de Diana Rotaru, compusă special pentru acest proiect și dedicată Anului Constantin Brâncuși.
Program:

· Diana Rotaru – ROOTS and LOOPS (primă audiție) 

· George Enescu – Sonata a III-a „În caracter popular românesc” 

· Dan Dediu – Dragon 

· Serghei Bortkiewicz – Suita op. 63 pentru vioară și pian 

· Béla Bartók – Rapsodia nr. 1 

· Aaron Copland – Două piese pentru vioară și pian (1926)

Organizator: Asociația Culturală Innovarte
Parteneri: Institutul Cultural Român de la Viena și AUSTROM – Societatea Austro-Română
Violonista Diana Jipa și pianistul Ștefan Doniga formează unul dintre cele mai active și apreciate duo-uri de muzică clasică din România contemporană. Sunt cunoscuți pentru promovarea intensă a creației muzicale românești pe scene din întreaga lume și, din 2025, pentru recordul omologat de Guinness World Records (în cadrul turneului „Drumul Libertății”, au cântat pe toate cele șapte continente în 98 de zile și 22 de ore, cel mai rapid turneu de concerte susținut vreodată pe toate continentele). Împreună, cei doi au realizat mai multe proiecte dedicate muzicii românești, între care „Un secol de muzică românească”, „Lipatti – compozitorul”, „Doamnele muzicii românești”, „Romania Universalis – Cantemir 300” sau „Universul Enescu”.
Diana Jipa este violonistă română și doctor în muzică al Universității Naționale de Muzică din București. A debutat ca solistă la vârsta de 10 ani, alături de Orchestra Filarmonicii din Brașov, și a susținut concerte în România și în străinătate. A obținut diplomele de licență și master la clasa prof. Florin Croitoru și doctoratul în muzică sub îndrumarea prof. Valentina Sandu-Dediu. A participat la festivaluri precum Festivalul Internațional „George Enescu” și „Paganiniana” de la Genova, iar în 2022 a publicat volumul „Violonistica franco-belgiană în sonate din jurul anului 1900”.

Ștefan Doniga este pianist, absolvent al Universității Naționale de Muzică din București, promoția 2002. A susținut concerte și recitaluri în România și în numeroase țări și are o activitate discografică ce include prima înregistrare mondială a Concertelor pentru pian și orchestră nr. 2 și 3 de Serghei Bortkiewicz, realizată pentru casa Brilliant Classics, precum și integrala mazurcilor pentru pian de Alexandr Skriabin. Este implicat în proiecte dedicate promovării muzicii românești. 

